Bernhard Stokke

**Bernhard Stokke** (født 24. september 1896 på Kvikne (nå Tynset) i Hedmark, død 17. januar 1979 i Oslo) var en norsk pedagog, skoleleder, forfatter og oversetter.

## Familie
Han var sønn av lærer og kirkesanger Thomas Stokke (1870-1961) og Beret Brobak Tronsaune (1868-1946).

I 1920 giftet han seg med Johanna Aarvold (1897-1988).

## Pedagog
Bernhard Stokke  tok lærereksamen ved Hamar lærerskole i 1917 og examen artium ved Haagaas' privatskole i Kristiania 1919. I 1930 tok han adjunkteksamen ved Universitetet i Oslo  med fagene geografi, kjemi og astronomi. Bernhard Stokke begynte sin lærerkarriere som vikarlærer ved ulike skoler. Han arbeidet blant annet ved skolehjemmet «Toftes Gave».

Han fikk fast ansettelse som lærer ved Tåsen skole i 1927, og underviste der frem til han i 1939 ble overlærer (øverste leder) ved Bryn skole i Aker. I 1947 vendte han tilbake til Tåsen skole som overlærer, og forble i denne stillingen frem til han gikk av for aldersgrensen i 1967.

Som skolemann utarbeidet han også flere lærebøker, og han var en engasjert pedagog som ved siden av sitt daglige arbeid i folkeskolen blant annet underviste lærerstudenter og laget skoleprogrammer for NRK.

## Forfatter
Stokke utga både barnebøker, fortrinnsvis guttebøker, og lærebøker. Han var også med i komiteen som i 1966 utarbeidet jubileumsboken *Tåsen skole femti år. 1916–1966.* 

Som barnebokforfatter fikk han førstepremie i forlaget Windju Simonsens «store guttebokkonkurranse» med manuskriptet til *I natt rømmer vi* (1932). En nederlandsk oversettelse ble publisert i 1955. I 1971 ble den gjenutgitt av barnebladet «Magne», og enda en utgave kom i 1978. Handlingen i denne boken starter på et skolehjem for gutter, med Harald fra Hedmark og Willy fra Lakkegata i Oslo som hovedpersoner.

I 1933 kom Stokkes oppfølger til *I natt rømmer vi*. Åpningskapittelet i *På livet løs* starter på skolehjemmet, der leseren møter igjen Willy fra Lakkegata. Boken ble gjenutgitt i 1956 og i 1979.

*Kampen om den sorte sten* (1934) kom ut på tysk i 1940, på finsk i 1953, på islandsk i 1965. På norsk ble den gjenutgitt i omarbeidet versjon i 1970 under tittelen *Kappløpet om meteoren*.

*Hvor er Willy?* (1935) er Stokkes tredje bok om Willy fra skolehjemmet. Fabritius forlag ga ut boken på nytt i 1980.

I 1937 ga Bernhard Stokke ut sin første bok med en pike i hovedrollen. *Den ensomme vaktpost* handler om fjortenåringen Ingrid, som overtar sin fars oppgave som brannvakt i skogen. Faren har blitt syk, og skogforvalteren ansetter Ingrid i hans sted. Jobben består i å holde utkikk fra ei vakthytte. Sammen med elghunden Varg opplever hun mye dramatikk og avverger mange farer. Boken ble gjenutgitt i 1978 på Fabritius forlag. Også denne boken ble oversatt til en rekke språk. En dansk utgave ble publisert i 1938, samme år kom også tysk og finsk oversettelse. En svensk  utgave ble publisert i i 1946, en fransk i 1947 og en islandsk oversettelse i 1950. I 1964 kom boken ut på nederlandsk.

## Bibliografi

### Barnebøker
* 1931: *Blandt olme okser* 
* 1932 : *I natt rømmer vi* – gjenutgitt i 1943 og 1978. På nederlandsk i 1955
* 1933: *På livet løs* – gjenutgitt i 1956, og i 1979 med illustrasjoner av M. Ottar Michaelsen
* 1934: *Kampen om den sorte sten* – gjenutgitt i «ny og omarbeidet utgave» i 1970 under tittelen *Kappløpet om meteoren*
* 1935: *Hvor er Willy?* – gjenutgitt i 1980 med illustrasjoner av M. Ottar Michaelssen
* 1936: *På spor etter Willy* – gjenutgitt i 1980
* 1937: *Den ensomme vaktpost* – gjenutgitt i 1978 med omslag illustrert av Benn Bolt
* 1938: *Bjørneklo. Fortelling fra steinalderen* – gjenutgitt i 1946, 1968 og 1980. Omslaget til 1980-utgaven er illustrert av Ingrid J. Ousland, og har ytterligere illustrasjoner av Ingrid Vang Nyman
* 1938: *De hjemløse ryttere* – denne boken kom ut på tysk i 1939 og på islandsk i 1966
* 1941: *Dag fra skogene. Fortelling fra norsk bronsealder* – gjenutgitt i 1966 og 1974
* 1946: *Nils og Fredrik* – gjenutgitt i 1969 med omslag illustrert av Kjersti Scheen
* 1944: *Geir den fredløse : fortelling fra folkevandringstiden* – 2. opplag utgitt i 1946. Gjenutgitt i 1968 med omslag illustrert av Ingrid Vang Nyman
* 1972: *Langs farefulle veier. En fortelling fra korsfarertiden* 
* 1974: *Boka om Heidi* – medforfatter: Solfrid Aspaas. Illustratør: Vivian Zahl Olsen

### Lærebøker
* 1966: *Folket vårt og andre nasjoner gjennom tidene* : 4.–6. skoleår
* 1966: *Samfunnskunnskap : for 4., 5. og 6. skoleår*

## Æresbevisninger
Bernhard Stokke mottok Kongens fortjenstmedalje i gull i 1966 for sin mangesidige innsats i det norske samfunnet.

## Referanser